CELEX: 32020R0699
Language: ro
Date: 2020-05-25 00:00:00
Title: Regulamentul (UE) 2020/699 al Consiliului din 25 mai 2020 privind măsurile temporare referitoare la adunările generale ale societăților europene (SE) și ale societăților cooperative europene (SCE)

27.5.2020   
               
               
                  RO
               
               
                  Jurnalul Oficial al Uniunii Europene
               
               
                  L 165/25
               
            
         REGULAMENTUL (UE) 2020/699 AL CONSILIULUI
         din 25 mai 2020
         privind măsurile temporare referitoare la adunările generale ale societăților europene (SE) și ale societăților cooperative europene (SCE)
         
            (Text cu relevanță pentru SEE)
         
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 352,
         având în vedere propunerea Comisiei Europene,
         având în vedere aprobarea Parlamentului European,
         după transmiterea proiectului de act legislativ către parlamentele naționale,
         hotărând în conformitate cu o procedură legislativă specială,
         întrucât:
         
                     (1)
                  
                  
                     Pentru a limita epidemia de COVID-19, care a fost declarată pandemie de către Organizația Mondială a Sănătății la 11 martie 2020, statele membre au pus în aplicare un set de măsuri fără precedent, în special măsuri de izolare și distanțare socială a persoanelor.
                  
               
                     (2)
                  
                  
                     Astfel de măsuri ar putea împiedica societățile și societățile cooperative să își respecte obligațiile juridice care le revin în temeiul dreptului intern și al dreptului Uniunii în materia societăților comerciale, făcând ca desfășurarea adunărilor lor generale să fie considerabil mai dificilă.
                  
               
                     (3)
                  
                  
                     La nivel național, statele membre au pus în aplicare măsuri de urgență în sprijinul societăților și societăților cooperative, oferindu-le instrumentele și flexibilitatea necesare în actualele circumstanțe excepționale cauzate de pandemia de COVID-19. În special, multe state membre au permis utilizarea de instrumente și procese digitale pentru convocarea adunărilor generale și au prelungit termenele de convocare a adunărilor generale în 2020.
                  
               
                     (4)
                  
                  
                     La nivelul Uniunii, Regulamentul (CE) nr. 2157/2001 al Consiliului (1) reglementează societățile europene (SE), iar Regulamentul (CE) nr. 1435/2003 al Consiliului (2) reglementează societățile cooperative europene (SCE) . Ambele regulamente prevăd ca adunarea generală să se desfășoare în termen de șase luni de la încheierea exercițiului financiar. Având în vedere circumstanțele excepționale actuale cauzate de pandemia de COVID-19, ar trebui să se acorde o derogare temporară de la această cerință. Întrucât desfășurarea adunărilor generale este esențială pentru a asigura luarea în timp util a deciziilor obligatorii din punct de vedere juridic sau necesare din punct de vedere economic, SE și SCE ar trebui să fie autorizate să își desfășoare adunările generale în termen de 12 luni de la încheierea exercițiului financiar, cu condiția ca acestea să aibă loc nu mai târziu de 31 decembrie 2020. Fiind o măsură temporară adoptată ca urmare a circumstanțelor excepționale cauzate de pandemia de COVID-19, respectiva derogare ar trebui să se aplice numai adunărilor generale care trebuie să se desfășoare în 2020.
                  
               
                     (5)
                  
                  
                     Pentru adoptarea prezentului regulament, Tratatul privind funcționarea Uniunii Europene (TFUE) nu conferă alte competențe decât cele menționate la articolul 352.
                  
               
                     (6)
                  
                  
                     Deoarece obiectivul prezentului regulament, și anume de a oferi o soluție de urgență temporară care să permită SE și SCE să deroge de la prevederile Regulamentului (CE) nr. 2157/2001 și ale Regulamentului (CE) nr. 1435/2003 în ceea ce privește intervalul de timp pentru desfășurarea adunărilor generale, nu poate fi realizat în mod satisfăcător de statele membre ci, datorită dimensiunilor și efectelor sale, poate fi realizat mai bine la nivelul Uniunii, Uniunea poate adopta măsuri în conformitate cu principiul subsidiarității prevăzut la articolul 5 din Tratatul privind Uniunea Europeană (TUE). În conformitate cu principiul proporționalității, astfel cum este prevăzut la articolul respectiv, prezentul regulament nu depășește ceea ce este necesar pentru realizarea acestui obiectiv.
                  
               
                     (7)
                  
                  
                     Având în vedere faptul că perioada de șase luni prevăzută în Regulamentele (CE) nr. 2157/2001 și (CE) nr. 1435/2003 va expira în mai sau iunie 2020 și având în vedere că perioadele de convocare vor trebui luate în considerare, prezentul regulament ar trebui să intre în vigoare în regim de urgență.
                  
               
                     (8)
                  
                  
                     Având în vedere această urgență, ar trebui să se prevadă o excepție de la termenul de opt săptămâni menționat la articolul 4 din Protocolul nr. 1 privind rolul parlamentelor naționale în Uniunea Europeană, anexat la TUE, la TFUE și la Tratatul de instituire a Comunității Europene a Energiei Atomice,
                  
               ADOPTĂ PREZENTUL REGULAMENT:
         
            Articolul 1
            Măsură temporară privind adunările generale ale societăților europene (SE)
            În cazul în care, în conformitate cu articolul 54 alineatul (1) din Regulamentul (CE) nr. 2157/2001, adunarea generală a unei SE trebuie să aibă loc în 2020, SE poate, prin derogare de la dispoziția menționată, să convoace adunarea generală în termen de 12 luni de la încheierea exercițiului financiar, cu condiția ca adunarea generală să aibă loc până la 31 decembrie 2020.
         
         
            Articolul 2
            Măsură temporară privind adunările generale ale societăților cooperative europene (SCE)
            În cazul în care, în conformitate cu articolul 54 alineatul (1) din Regulamentul (CE) nr. 1435/2003, adunarea generală a unei SCE trebuie să aibă loc în 2020, SCE poate, prin derogare de la această dispoziție, să convoace adunarea generală în termen de 12 luni de la încheierea exercițiului financiar, cu condiția ca adunarea generală să aibă loc până la 31 decembrie 2020.
         
         
            Articolul 3
            Intrare în vigoare
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 25 mai 2020.
            
               
                  Pentru Consiliu
               
               
                  Președintele
               
               G. GRLIĆ RADMAN
            
         
         
            (1)  Regulamentul (CE) nr. 2157/2001 al Consiliului din 8 octombrie 2001 privind statutul societății europene (SE) (JO L 294, 10.11.2001, p. 1).
         
            (2)  Regulamentul (CE) nr. 1435/2003 al Consiliului din 22 iulie 2003 privind statutul societății cooperative europene (SCE) (JO L 207, 18.8.2003, p. 1).